ફરી કોંગ્રેસ પર ભાજપની એર સ્ટ્રાઇક થશે તો શું...
શનિવાર, માર્ચ 23 2019, 16:35 Hrs(IST)
નવગુજરાત સમય | Publish Date: Mar 11 2019 11:58PM
પ્રદેશ કોંગ્રેસ કાર્યાલયમાં ચૂંટણીના પડઘમ શરૂ થતા જ કાર્યકરોનો મેળો જામ્યો છે. નાના-મોટા નેતાઓની અવરજવર પણ વધી રહી છે. ચારેબાજુ દોડાદોડી ચાલી રહી છે. એક ચૂંટણી પછી સીધી બીજી ચૂંટણીમાં જ દેખાતા પંચવર્ષીય નેતાઓ પણ નવી કોટી અને આર કરાયેલા ઝભ્ભા સાથે બધો ભાર તેમના માથે હોય તેમ આવવાના શરૂ થઇ ગયા છે. તેની વચ્ચે બે સંન્નિષ્ઠ કાર્યકરો પશાલાલ અને અમથારામ વચ્ચે સંવાદ ચાલી રહ્યો છે.
પશાલાલ: ભાજપ દ્વારા છેલ્લા કેટલાક સમયથી આપણા ધારાસભ્યોને તેમના પક્ષમાં લઇ જવા માટે જે રીતે ઉપરાછાપરી એર સ્ટ્રાઇક કરાઇ રહી છે તે જોતા મંગળવારે આપણા ઘરે વર્કિંગ કમિટીનો મોટો પ્રસંગ છે ત્યારે જ જો કોઇ ધારાસભ્ય ભાજપમાં જશે તો શું થશે?
અમથારામ: હા પશાલાલ ડો. મનમોહનસિંઘ, સોનિયા ગાંધી, રાહુલ ગાંધી વિગેરે આવી રહ્યા છે ત્યારે જ જો આવું કંઇ થયું તો બહુ જ ખરાબ દેખાશે. તેમાંય પ્રિયંકા બહેન તો કોંગ્રેસમાં આવ્યા પછી પહેલી વખત ગુજરાત આવે છે તેમની આગળ ગુજરાત કોંગ્રેસનું તો નાક કપાઇ જશે.
પશાલાલ: ૨૦૧૭માં જે રીતે ભાજપના ગઢ કહેવાય તેવા ગુજરાતમાં કોંગ્રેસે ભાજપને હંફાવી દીધો તે પછી લોકસભામાં પણ તેનું પુનરાવર્તન થાય તેવી રાહુલ ગાંધીને આશા હતી પણ હવે તેવું લાગતું નથી.
અમથાલાલ: આમાં વાંક ભાજપ કરતા આપણા લોકોનો જ વધારે છે તેઓ પૈસા કે પદના લોભ-લાલચમાં આવી જઇને કોંગ્રેસ છોડી દે તેમાં કોઇપણ હોય તો શું કરી શકે...
પશાલાલ: સાચી વાત છે કોંગ્રેસ જેટલી સ્વતંત્રતા અને મોકળાશ તો બીજા કોઇ પક્ષમાં છે જ નહીં. આપણા સિનિયર નેતાઓ જુઓ કેટલા એકસંપ થઇને રહે છે. તેઓ સતત નાનામાં નાના કાર્યકરોનો પણ પગ ખેંચીને સોરી....હાથ પકડીને તેને પક્ષમાં ઊંચો લાવવા પ્રયત્ન કરતા હોય છે અને માર્ગદર્શન આપવા આખું વર્ષ હાજર જ હોય છે.
અમથાલાલ: આપણા સિનિયર નેતાઓ એટલા પારદર્શક છે કે તેઓ કયા જૂથના છે તેવું શોધવા જવાની પણ જરૂર ના પડે. સિનિયર નેતાઓ ભલે હારી ગયા હોય પણ પક્ષ માટે તેમની ચિંતા એટલી છે કે રાત દિવસ અલગ અલગ છાના ખૂણે બેઠકો યોજીને કેવી રીતે સામેવાળાને પાડી દેવા તેની ગોઠવણો કરતા જ રહે છે.
પશાલાલ: સામેવાળા એટલે કોણ...
અમથાલાલ: એ કંઇ કહેવાની જરૂર છે તેમની સામે જે હોય તે બધા આવી ગયા.
પશાલાલ: જે ધારાસભ્યો ગયા તે ગયા તો ચૂંટણીમાં કોઇ ફરક પડશે કે નહીં...
અમથાલાલ: કોઇ ફરક નહીં પડે. કેટલાક સિનિયરો કહે છે કે કોંગ્રેસ જોડે બે મોટા નેતા આવી ગયા છે એટલે પક્ષને કોઇ ખતરો નથી.
પશાલાલ: શું વાત કરો છો? આટલા બધા મોટા નેતાઓ વચ્ચે બીજા બે મોટા નેતા....ક્યાંથી ભાજપમાંથી આવ્યા?
અમથાલાલ: અરે ભાજપવાળા નહીં...આપણને ક્યાં તેમના નેતાઓને લાવવામાં રસ છે...આપણામાં ઓછા છે....આ તો અલપેશ ઠાકોર અને હાર્દિકની
પશાલાલ: અલપેશ ઠાકોર તો ભાજપમાં જવાના હતા ને.....
અમથાલાલ: જવાના હતા પણ તેમના કદ પ્રમાણે વજન ના મળ્યું એટલે તેમનો અંતરાત્મા છેલ્લી ઘડીએ જાગી ગયો....હવે કોંગ્રેસમાં રહેશે ત્યાં સુધી આપણા હાથ મજબૂત કરશે.
પશાલાલ: આ હાર્દિક પટેલ તો કહેતો હતો કે હું પાટીદાર સમાજનો આજીવન સૈનિક છું અને ક્યારેય ચૂંટણી નહીં લડું તેનું શું....
અમથાલાલ: પશાલાલ તમે ભારે અજ્ઞાની...૧૦ ટકા ઇબીસી અપાઇ એટલે અનામતનો મુદ્દો પૂરો થઇ ગયો... એટલે આપણા પક્ષની સેવા કરવા આવે છે.